สังคมข่าวหุ้นเกียรติก้อง ว่องไวยากร
*ตลาดรอฟังทรัมป์
1 มี.ค. 2560

*ตลาดหุ้นทั่วโลก รวมทั้งไทย  รอฟังถ้อยแถลงของประธานาธิบดีทรัมป์ต่อสภาคองเกรส ที่จะประกาศการลงทุนครั้งใหญ่ด้านสาธารณูปโภค  และอีกประเด็นที่น่าจับตาคือเรื่องการลดภาษีนิติบุคคล  ดังนั้นดัชนีตลาดหุ้นไทยจึงยังคงแกว่งในกรอบแคบๆ หากนโยบายทรัมป์โดนใจ โอกาสรีบาวด์ก็มีสูง  ประกอบกับหมดเทศกาลประกาศผลประกอบการไตรมาสที่ 4 ปี 2559 แล้ววานนี้ หลายบริษัทออกมาดีกว่าคาด และหลายแห่งก็แย่กว่าคาด แต่โดยรวมแล้วยังคงดีกว่าเดิม วันนี้แนวรับ 1,550 จุด ส่วนแนวต้าน 1,570  จุด
*บ้านปู  ภายใต้การนำของนางสมฤดี ชัยมงคล ประธานเจ้าหน้าที่บริหารบริษัท รวมทั้ง MINT ยังแรง หลังจากที่เอ็มเอฟซีไอเพิ่มน้ำหนักลงทุนให้มีผลวานนี้ แรงซื้อเข้ามาอย่างต่อเนื่องจากกลุ่มสถาบัน  แถมนักวิเคราะห์ยังใจตรงกัน ยกให้ บ้านปู เป็นหุ้นเด่น ราคาเป้าหมาย 23 บาทอีก แบบนี้คงฉุดไม่อยู่แล้ว
*ชูชาติ เพ็ชรอำไพ ประธานกรรมการบริหาร MTLS ขยันไปโรดโชว์ต่างประเทศอย่างต่อเนื่อง จากอานิสงส์ดังกล่าว ต่างชาติเข้ามาไล่เก็บหุ้นเป็นกอบเป็นกำ โบรกฯ ก็ปรับเป้าราคาเพิ่มขึ้นทุกค่าย ตอนนี้ไปถึง 42 บาทแล้ว หลังจากที่กำไรของบริษัททำได้เกินเป้าในทุกไตรมาส กลายเป็นหุ้นยอดนิยมตอนนี้ สวนทางตลาดฯ ที่ยังเป็นขาลง
*TKN  ในมือของอิทธิพัทธ์ พีระเดชาพันธ์ ประธานเจ้าหน้าที่บริหาร บริษัท เถ้าแก่น้อย ฟู๊ดแอนด์มาร์เก็ตติ้ง เริ่มมีคนตั้งคำถามว่าแพงไปหรือยัง  พี/อีกว่า 50 เท่า  แต่กำไรสุทธิปีที่ผ่านมาก็ยังโตกว่า  781.85 ล้านบาท เพิ่มขึ้น 97% ทำให้นักลงทุนยังคงเข้าซื้ออย่างต่อเนื่อง ยอดขายก็ผลิตแทบไม่ทัน  ปีนี้ตั้งเป้าเพิ่มกำลังผลิตเป็นสองเท่า เพราะต้องทำส่งตลาดจีนด้วย แบบนี้คงต้องเปลี่ยนชื่อเป็นเถ้าแก่ใหญ่แล้วล่ะ
*พระเอกตัวจริง AJD ของเฮียอมร มีมะโน ประธานเจ้าหน้าที่บริหาร บริษัท คราวน์ เทค แอดวานซ์  มาในมาดใหม่ในชื่อ  เอเจ แอดวานซ์ เทคโนโลยี  หรือ AJA  หลังบอร์ดมีมติเห็นชอบ งานนี้ไม่รู้ไปดูหมอที่ไหนมา หรือชื่อเดิมอาจทำให้นักลงทุนนึกถึงแต่ภาพเก่าๆ ที่ไม่ค่อยน่าจดจำ ก็หวังว่าเปลี่ยนชื่อแล้วจะเฮงๆ  ขึ้นนะ
*SQ ภายใต้การนำศาศวัต ศิริสรรพ์ ประธานเจ้าหน้าที่บริหาร บริษัท สหกลอิควิปเมนท์  ปีนี้ราศีจับ งานใหม่ที่กำลังจะเข้ามาอีกมากมาย แทบทำไม่ทัน ที่สำคัญกำไรดีวันดีคืน แบบไร้คู่แข่ง ประมูลเหมืองงานไหนก็ไม่เคยพลาด ราคาตอนนี้ยังน่าเก็บไว้ในพอร์ต ราคาเป้าหมาย 6 บาทยังน้อยไป
*สหการประมูล หรือ AUCT  ด้วยฝีมือบริหารของสุวิทย์ ยอดจรัส ประธานกรรมการบริหาร ปีนี้คาดว่าจะเป็นปีทองของบริษัท เนื่องจากมียอดรถมือสองไหลเข้ามาไม่ขาดสาย หากรวมเป้าเดิม 8 หมื่นคัน และบวกกับเป้าใหม่จากกลุ่มรถเช่าอีก 1.5 หมื่นคัน ก็เฉียดแสนคันเข้าไปแล้ว  ดีดลูกคิดดูทั้งปีรายได้และกำไรต้องสูงกว่าปีก่อนแน่นอน ขณะที่ราคาช่วงนี้ก็เป็นโอกาสที่จะเข้าทยอยสะสมเอาไว้ก่อนจะวิ่งอีกรอบ
*กฤษฎา โพธิสมภรณ์ รองกรรมการผู้จัดการ บมจ.ศรีชาคอนสตรัคชั่น หรือ SRICHA นานๆ ออกมาที  ก็ต้องแจกข่าวดีกันหน่อย ใครว่าไม่มีงานคงไม่ใช่ เพราะตอนนี้งานในมือมีกว่า 600 ล้านบาท ทั้งจากงานภายในประเทศและงานต่างประเทศที่มาดากัสการ์      และจะประมูลอีกเป็นพันล้าน โดยเฉพาะแถบภาคตะวันออกที่รัฐบาลสนับสนุน  งานนี้ก็ต้องรอดูว่างานเข้าอีกกี่งานปีนี้